ये दुनिया का एेसा देश, जहां सभी मजहब के लोग हैं महफूज
भारत में असहिष्णुता का माहौल बिल्कुल नहीं है। ये तो दुनिया का एकमात्र ऐसा देश है जहां सभी मजहब के लोग महफूज और खुश हैं। केवल असुरक्षा के डर से कोई देश छोड़ने की बात कहता है तो यह गलत है। भारत ने तो दुनियाभर के देशों में हर धर्म के गुरु उपलब्ध करवाए हैं।
यह बात लंदन से आए एनआरआई और वर्ल्ड इस्लामिक मिशन के सेक्रेटरी ओलमा डॉ. फरगुल कादरी ने कही। शुक्रवार दोपहर 3.30 बजे प्रदेश कांग्रेस कमेटी सचिव मोहम्मद यूसुफ कड़पा के निवास पर हुई प्रेस कॉन्फ्रेंस में ओलमा डॉ. कादरी ने कहा इंसान में इंसानियत हमेशा बनी रहना चाहिए। आईएसआईएस द्वारा किए जा रहे कत्लेआम पर वे बोले कि खून बहाने वाला कोई भी व्यक्ति मुस्लिम या इस्लाम मानने वाला नहीं हो सकता। क्योंकि इस्लाम में तो जानवर की भी हिफाजत करने का कहा गया है, फिर कोई इस्लाम मानने वाला कत्ल कैसे कर सकता है। पैगंबर मोहम्मद ने शांति का संदेश दिया है। ये शांति हमारे मनमस्तिष्क से लेकर पूरे माहौल में होना चाहिए। जहां तक आईएसआईएस जैसे आतंकी संगठनों का सवाल है तो निश्चित तौर पर इन्हें किसी न किसी देश की तकनीकी शक्ति मदद कर रही है।
पाकिस्तान को जेहादी ताकतों को रोकना होगा
पाकिस्तान के मुद्दे पर ओलमा डॉ. कादरी ने कहा दोनों देशों के पीएम को मिलकर बात करना होगी। पड़ोसी से मधुर संबंध होना चाहिए। पाकिस्तान को भी वहां की जेहादी ताकतों को इंसानियत के खिलाफ जाने से रोकना होगा। अयोध्या के राम मंदिर और बाबरी मसजिद मामले में कहा हमें देश की सर्वोच्च अदालत के निर्णय का इंतजार करना चाहिए। किसी भी मजहब को इसमें जल्दबाजी नहीं करना चाहिए। भारत को जैसा मीडिया में असुरक्षित या असहिष्णु बताया जाता है ये वास्तव में वैसा नहीं है। जमीनी स्तर पर यहां के लोग भाईचारे व अपनेपन के साथ रहते है। जावरा में भी एकता व भाईचारे की मिसाल देखने को मिली। प्रेस कॉन्फ्रेंस में मॉरिशस से आए एनआरआई ओलमा गुफरान रजा, प्रदेश कांग्रेस कमेटी सचिव यूसुफ कड़पा मौजूद थे।
प्रेस कॉन्फ्रेंस में संबोधित करते वर्ल्ड इस्लामिक मिशन के सेक्रेटरी ओलमा डॉ. फरगुल कादरी व पास बैठे मॉरिशस से आए गुफरान रजा।
भारत में असहिष्णुता नहीं
awa_Deva hin_Deva hin_Deva hin_Deva hin_Deva hin_Deva hin_Deva